РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/10-21

26. јануар 2021. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 25. ЈАНУАРА 2021. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Станислава Јаношевић, Момир Стојилковић, Велибор Станојловић, Оља Петровић, Љубинко Ракоњац, Арпад Фремонд, Никола Кожовић, Јелисавета Вељковић и Ненад Филиповић.

Седници нису присуствовали чланови Одбора: Соња Тодоровић, Марко Зељуг и Дијана Радовић.

Седници су присуствовали представници Министарства пољопривреде, шумарства и водопривреде: Жељко Радошевић, државни секретар, Јелена Благојевић, државни секретар, Ведрана Илић, в.д. помоћник министра и Небојша Милосављевић, директор Управе за заштиту биња.

Одбор је једногласно усвојио следећи

Дневни ред

1. Разматрање Предлога закона о потврђивању Споразумa о сарадњи између Владе Републике Србије и Владе Исламске Републике Ирана у области заштите биља и биљног карантина, који је поднела Влада (број 011-2133/20 од 18. децембра 2020. године).

Прва тачка дневног реда - Разматрање Предлога закона о потврђивању Споразумa о сарадњи између Владе Републике Србије и Владе Исламске Републике Ирана у области заштите биља и биљног карантина.

Јелена Благојевић, државни секретар, образложила је члановима Одбора Предлог закона о потврђивању Споразумa о сарадњи између Владе Републике Србије и Владе Исламске Републике Ирана у области заштите биља и биљног карантина. Потписивањем Споразума о сарадњи између Владе Републике Србије и Владе Исламске Републике Ирана у области заштите биља и биљног карантина Република Србија показује спремност да допринесе развоју економских односа две државе. Споразумом се стварају услови за унапређење сарадње две државе, у области биљног карантина и заштите биља, кроз отклањање препрека у трговини и бржи транспорт пошиљака биља. Штите се територије обе државе од уношења и ширења штетних и карантински штетних организама биља, биљних производа и објеката под надзором. Затим, унапређује се сарадња између истраживачких института две земље у области карантина и заштите биља укључујући и заједничка истраживања кроз размену информација о најновијим научним и техничким достигнућима у наведеним областима. Споразумом се између осталог уређују и фитосанитарне мере у вези са увозом пошиљака биља и биљних производа, издавање фитосанитарног сертификата, услови за транспорт пошиљака, заједничке мере контроле пошиљака као и решавање спорова. Потписивању Споразума претходила је повећана заинтересованост иранске стране за српском робом, пре свега семенском робом (пшеница, кукуруз, јечам, луцерка, меркантилни кукуруз). Иначе, семенска роба је већ присутна на иранском тржишту.

Небојша Милосављевић, директор Управе за заштиту биља је рекао да ће потписивање овог Споразума допринети бољој трговинској сарадњи између Исламске Републике Ирана и Републике Србије. По његовим речима, иранска страна је заинтересована да поред семена такође увезе и садни материјал винове лозе и садни материјал разричитих врста воћа.

У дискусији су учествовали и постављали питања представницима министарства: Маријан Ристичевић, Верољуб Матић и Милија Милетић.

Одбор је једногласно, а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о сарадњи између Владе Републике Србије и Владе Исламске Републике Ирана у области заштите биља и биљног карантина.

За известиоца Одбора на седници Народне скупштине одређен је Маријан Ристичевић, председник Одбора.

Пошто других питања и предлога није било, седница је закључена у 11,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић